กฎกระทรวงมหาดไทย ออกตามความในพระราชบัญญัติจดทะเบียนครอบครัว พุทธศักราช 2478 (ฉบับที่ 2)
กฎกระทรวงมหาดไทย
กฎกระทรวงมหาดไทย
ออกตามความในพระราชบัญญัติจดทะเบียนครอบครัว
พุทธศักราช ๒๔๗๘
(ฉบับที่ ๒)[๑]
  

อาศัยอำนาจตามความในมาตรา ๒๕
แห่งพระราชบัญญัติจดทะเบียนครอบครัวพุทธศักราช ๒๔๗๘
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑.
ในกรณีที่ยื่นคำร้องขอจดทะเบียนสมรสต่อกำนัน เมื่อนายทะเบียนได้รับจดทะเบียนสมรสไว้แล้ว
ให้ออกใบสำคัญแสดงการจดทะเบียนนั้นแก่กำนันเพื่อส่งมอบให้คู่สมรสฝ่ายละฉบับ

ข้อ ๒.
ให้ยกเลิกความในข้อ ๑๐ แห่งกฎกระทรวงมหาดไทย ลงวันที่ ๓๐ กันยายน
พุทธศักราช ๒๔๗๘ และใช้ความต่อไปนี้แทน
ข้อ ๑๐.
ผู้มีส่วนได้เสียอาจจะขอดูทะเบียน ณ
สำนักทะเบียนที่รับจดทะเบียนไว้หรือทะเบียนกลางก็ได้ โดยไม่ต้องเสียค่าธรรมเนียม
และถ้าจะขอสำเนา ก็ให้นายทะเบียนคัดสำเนาลงลายมือชื่อรับรองให้
โดยคิดค่าธรรมเนียมฉบับละหนึ่งบาท

ข้อ ๓.
ให้ยกเลิกความในข้อ ๑๑ แห่งกฎกระทรวงมหาดไทย ลงวันที่ ๓๐ กันยายน
พุทธศักราช ๒๔๗๘ และใช้ความต่อไปนี้แทน
ข้อ ๑๑.
ผู้มีส่วนได้เสียอาจยื่นคำขอต่อนายทะเบียนใด ๆ
เพื่อขอให้สอบถามนายทะเบียนกลางก็ได้
แต่คำขอนั้นต้องทำตามแบบที่สำนักทะเบียนกลางได้จัดพิมพ์ขึ้น
และต้องเสียค่าธรรมเนียมรายละสองบาท เมื่อได้ชำระค่าธรรมเนียมต่อนายทะเบียนต้นทางแล้ว
จึงให้นายทะเบียนรับคำขอนั้นส่งไปยังนายทะเบียนกลางโดยเร็ว

ข้อ ๔.
ให้ยกเลิกความในข้อ ๑๒ แห่งกฎกระทรวงมหาดไทย ลงวันที่ ๓๐กันยายน พุทธศักราช
๒๔๗๘ และใช้ความต่อไปนี้แทน
ข้อ ๑๒.
ถ้ามีผู้ขอให้นายทะเบียนไปจดทะเบียนสมรสหรือจดทะเบียนการรับรองบุตรนอกสำนักทะเบียน
ให้นายทะเบียนเรียกค่าธรรมเนียมรายละสิบบาท ส่วนพาหนะให้ผู้ขอจัดหาให้ต่างหาก

ข้อ ๕.
ให้ยกเลิกแบบ คร. ๑, คร. ๕, คร. ๙, คร. ๑๓, คร. ๑๖ ท้ายกฎกระทรวงมหาดไทย
ให้ไว้ ณ วันที่ ๓๐ กันยายน พุทธศักราช ๒๔๗๘ และให้ใช้แบบ คร. ๑,คร. ๕, คร. ๙, คร.
๑๓, คร. ๑๖ ท้ายกฎฉบับนี้แทน


กฎให้ไว้ ณ วันที่ ๒๕ เมษายน พุทธศักราช ๒๔๘๓
เชวงศักดิ์สงคราม
รัฐมนตรีช่วยว่าการกระทรวงมหาดไทย
ลงนามแทน












[เอกสารแนบท้าย]

๑. คำร้องขอจดทะเบียนสมรส (คร. ๑)
๒. คำร้องขอจดทะเบียนการหย่า (คร. ๕)
๓. คำร้องขอจดทะเบียนการรับรองบุตร (คร. ๙)
๔. คำร้องขอจดทะเบียนการรับบุตรบุญธรรม (คร. ๑๓)
๕. คำร้องขอจดทะเบียนเลิกการรับบุตรบุญธรรม (คร. ๑๖)

(ดูข้อมูลจากภาพกฎหมาย)












































พัชรี/ผู้จัดทำ
๒๖ ตุลาคม ๒๕๕๓
กวินทราดา/ตรวจ


[๑] ราชกิจจานุเบกษา
เล่ม ๕๗/-/หน้า ๖๖/๓๐ เมษายน ๒๔๘๓